ОТЧЕТ

ЗА ДЕЙНОСТТА НА НЧ“НАПРЕДЪК 1921“ с. ШУМАТА

През изминалия отчетен период на 2019 година работата на настоятелството, читалищния секретар и самодейците продължи с реализирането на поставените основни цели:

1. Утвърждаване на читалището като обществен и културен център, осигуряващ равен достъп до всички видове информация и дейности.;
2. Постоянно обогатяване на библиотечния фонд.;
3. Насърчаване на четенето със специално внимание към децата.;
4. Активно участие със свои инициативи и дейности в културния живот в селото, общината и извън нея.;
5. Съхраняване и популяризиране на българските културни традиции и наследство.;
6. Обогатяване на дейностите и усъвършенстване на предлагания културен продукт и услуги.;
7. Разширяване на контактите и партньорствата с институции, обществени организации, сдружения и съюзи;
8. Участие в проекти на регионално и национално ниво.

**Дейности и мероприятия**

**Библиотечна дейност:**

Библиотеката, освен традиционните библиотечни услуги, осигурява разнообразни информационни ресурси и услуги, които отговарят на потребностите на отделните ползватели и обслужване по нетрадиционен начин – предоставяне на компютърни и интернет услуги.

През отчетната година библиотечният фонд наброява 6445 тома, новозакупени 32 тома, дарени читатели – 50 тома. Регистрираните читатели са 28. Посещенията в библиотеката са 264, а библиотечни документи 282. През 2019 година в читалнята бяха получавани целогодишно три периодични издания – вестници „Хоби фермер“, „Трета възраст“ и „Седмицата“. Продължи работата с деца през лятната ваканция „Лято в библиотеката“, Национална седмица на четенето, Библиотеката – място за учене и развлечения - „Пътешествие в страната на приказките“.

**Мероприятия:**

Целогодишно подреждане на витрини по повод бележити дати и събития, личности, представяне на нови книги.

През отчетния период, читалището успя да запази самодейния състав и групата за Лазаруване. Всички самодейци работиха с много желание и продължават своята мисия, превърнала се през годините в тяхно мото: „Да съхраним българските традиции в нашето село“.

Съставите взеха участие в събора „Бабан 2019“; „Море песен екна“ в гр. Севлиево; „Андъка пее и танцува в Кметовци“; „Песни в полите на Балкана“, с Жълтеш; фолклорният фестивал „Искри от миналото“ гр. Априлци; „От Тимок до Вита“, Черни Вит; „Ден година храни“, Поликраище; „Девет песни от извора“, с. Къкрина; Балкански събор на българската песен“ Острец и „Хоро се вие край манастира“ Петропавловски манастир; „Фолклорно домино“ с. Горна Росица и Българския фестивал „На сливата“ гр. Троян. Навсякъде певиците ни се представиха много добре и през този сезон извоюваха 3 златни и 3 бронзови медала.

Групата участва с програма на събора в село Яворец и на 90-годишнината на читалището в село Стоките.

Местните празници са свързани с обредната система с празници за различни бележити дати и годишнини. Честване на Бабин ден, Трифон Зарезан, 1-ви март, 8-ми март, Лазаровден, Великден, събор на селото, Коледа и Нова година. Новогодишно „Детско шоу“.

Читалището предлага като възможност и безвъзмездни услуги; попълване на молби, формуляри и други образци, принтиране и онлайн достъп до различни институции – НАП, ЕОН, ВиК и други.

Съвместно се работи с Кметството, Клуба на пенсионера, ОУ „Васил Левски“ с.Шумата, община Севлиево, Градска библиотека Севлиево и РЕКИЦ гр.Габрово.

Секретарят на Читалището присъства на всички работни срещи и обучения, публикува материали за читалищни изяви. В срок попълва и изпраща нужната документация до Министерство на културата, НАП и Агенция по вписванията.

През 2019 г. субсидията на НЧ “Напредък 1921“ беше 10 690 лв., от членски внос - 102лв. Изразходваните средства за периода 01.01.2019г. - 31.12.2019г. са 10 696,80 лв. Остатъкът на 01.01.2020г е 70, 07 лв.

**Материално-техническа база.**

Читалището се намира в сграда на Общината, която за жалост не е в добро състояние. Покривът тече, ламаринените обшивки при силен вятър падат, външната мазилка се лющи. Нужен е ремонт - сградата е единственото място, където се провеждат събрания, чествания и всякакви изяви от масов характер.

Наличната техническа база е компютър, принтер, фотоапарат, дискмен и касетофон.

През изминалата година Читалищното настоятелство проведе три заседания. Отговорното отношение на членовете, му осигуриха успеха на дейността. Разгледани са въпроси, касаещи читалищната работа, концертната дейност на групата за изворен фолклор, участия във фестивали, събори и разменни гостувания. Поддържа се необходимата документация за извършване на инструктаж на читалищния секретар. Изготвено е досие по трудова медицина във връзка с изискванията по ЗЗБУТ.

Читалищното настоятелство изказва сърдечни благодарности на потребителите на библиотеката и на самодейците, които взимат активно участие в дейността на читалището – с пожелание да са живи и здрави и готови за още много творчески изяви и успехи.

с.ШУМАТА

09.03.2020 г.

ПРЕДСЕДАТЕЛ :…………………..

Румен Йорданов

СЕКРЕТАР: ……………………..

Виолета Илиева